text: Европейските трудови пазари започнаха да се охлаждат през миналата година, демонстрирайки обичайното изоставане спрямо икономическия спад. Що се отнася до бъдещето, очаква се заетостта да намалее с около 2,5 процента тази година и с още 1,5 на сто през 2010 г. както в ЕС, така и в еврозоната, като това ще доведе до 8,5 милиона изгубени работни места в рамките на двете години в сравнение с нетния прираст от 9,5 милиона през периода 2006-2008 г.
  Публичните финанси също са засегнати сериозно от рецесията, като се очаква бюджетният дефицит в ЕС да се повиши над два пъти през тази година (от 2,3 на сто от БВП през 2008 г. до 6 процента) и да продължи да се повишава през 2010 г. (до 7,25 на сто). Рязкото влошаване на общата данъчна ситуация се дължи отчасти на самия икономически спад, тъй като автоматичните стабилизатори са сравнително силни в Европа, но отразява също и значителните дискреционни бюджетни стимули, въведени в подкрепа на икономическата активност.
  Инфлацията се понижи рязко през последните месеци и се очаква да продължи да спада през второто и третото тримесечие на тази година поради по-нататъшни базови ефекти, слаби икономически перспективи и предполагаемия спад на цените на основните стоки. Като цяло се очаква инфлацията съгласно хармонизирания индекс на потребителските цени (HICP) да остане малко под 1 на сто в ЕС (и 0,5 процента в еврозоната) през 2009 г. и да достигне дъното си през третото тримесечие и в двата региона. Тъй като при изчисляването на годишните стойности тази есен отпадат базовите ефекти от минали повишения на цените на енергията и храните, се очаква инфлацията по HICP да се повиши постепенно до около 1,25 процента през следващата година.